b'\n_START_ARTICLE_\nEl\xc3\xa4intarhanajot 1936\n_START_SECTION_\nPred dirko\n_START_PARAGRAPH_\nNa dirko se je prijavilo dvanajst dirka\xc4\x8dev, toda nem\xc5\xa1ki dirka\xc4\x8d Herbert Berg ni pri\xc5\xa1el na dirko, finski dirka\xc4\x8d Erik Puranen ni \xc5\xa1tartal zaradi okvare motorja na prostem treningu, estonski dirka\xc4\x8d Aaron Citron pa zaradi spora z organizatorji dirke.\n_START_SECTION_\nDirka\n_START_PARAGRAPH_\nEugen Bj\xc3\xb6rnstad je z drugega \xc5\xa1tartnega mesta najbolj\xc5\xa1e \xc5\xa1tartal in prevzel vodstvo, sledili so mu Karl Ebb, Per Viktor Widengren, Alexi Patama, Emil Elo, Asser Wallenius, Helge Hallman in Per-Olof Schauman. Bj\xc3\xb8rnstad, ki se je pred \xc5\xa1tartom odlo\xc4\x8dil za nenavadno potezo in namestil na svoj dirkalnik po dva para zadnjih gum, je za\xc4\x8del be\xc5\xbeati konkurentom, po petih krogih je imel \xc5\xbee \xc5\xa1tirinajst sekund prednosti, za njim pa je Widengren prehitel Ebba in se prebil na drugo mesto. Widengren je za\xc4\x8del, ko je imel pred seboj prosto pot, zmanj\xc5\xa1evati razliko do vodilnega Bj\xc3\xb6rnstada, toda razlika je bila \xc5\xbee enaindvajset sekund. V petnajstem krogu je Ebb odstopil zaradi zlomljenega ventila, Hallman pa je bil v boksih zaradi te\xc5\xbeav z enim od koles. Vrnil se je na stezo, toda krog kasneje mu je na \xc5\xa1tartno-ciljni ravnini odpadlo kolo, ki se je odkotalilo na \xc5\xbeelezni\xc5\xa1ke tire in prisililo vlak, ki je peljal ravno tedaj mimo, da se je moral ustaviti. V naslednjih dvajsetih krogih je Widengren zmanj\xc5\xa1al razliko do vodilnega na enajst sekund, \xc5\xa1e dvajset krogov kasneje pa ga je ujel, toda ni ga mogel prehiteti. Dvoboj za vodstvo je trajal ve\xc4\x8d krogov, pet krogov pred koncem sta \xc5\xa1tartno-ciljno ravnino prevozila kolo ob kolesu, toda nato je Bj\xc3\xb8rnstadu uspelo \xc5\xa1e pospe\xc5\xa1iti in s sekundo hitrej\xc5\xa1imi krogi od Widengrena je uspel zmagati \xc5\xa1e drugi\xc4\x8d na tej dirki, tretje mesto pa je osvojil Patama.'